डायरेक्टर अनुराग कश्यप को उनकी एक्स वाइफ कल्कि केकलां ने उनके जन्मदिन पर एक खतरनाक हथियार से तुलना की है. कल्कि ने अनुराग को बर्थ डे विश करते हुए उनकी तुलना मारक हथियार AK-47 से की.
देव डी और दि गर्ल इन यैलो बूट्स जैसी फिल्मों में काम कर चुकी कल्कि ने इंस्टाग्राम पर लिखा, "हैप्पी बर्थ डे एके-47, उम्मीद है तुम यूं ही वाइल्ड और रंगबिरंगी फिल्में सालों-साल तक बनाते रहोगे."
गौरतलब है कि फिल्ममेकर अनुराग कश्यप ने आरती बजाज को तलाक देकर साल 2011 में कल्कि केकलां से शादी की थी. दोनों की पहली मुलाकात फिल्म "देव डी" के सेट पर हुई थी. यह कल्कि की पहली फिल्म थी और अनुराग ने इसका निर्देशन किया था. हालांकि दोनों की शादी ज्यादा दिनों तक नहीं चल पाई और साल 2013 में ही दोनों ने अलग रहने का फैसला किया था और मीडिया से अपील की थी कि उनके रिश्ते को लेकर कयास ना लगाए जाएं.
साल 2015 में दोनों आधिकारिक रूप से अलग भी हो गए थे. रिपोर्ट्स के अनुसार, अपने काम में उलझे रहने के चलते अनुराग कश्यप की पर्सनल लाइफ काफी प्रभावित हुई थी. एक इंटरव्यू के दौरान कल्कि ने बताया भी था कि अनुराग से अलग होने के बाद उन्हें थेरेपी की जरूरत पड़ी थी क्योंकि उनका मानसिक स्वास्थ्य ठीक नहीं चल रहा था.
कल्कि और अनुराग भले ही अलग हो चुके हैं, मगर दोनों के रिश्ते अभी भी बहुत अच्छे हैं. दोनों हाल ही में सैक्रेड गेम्स 2 में साथ काम करते नज़र आए थे. हाल ही में सब्यसाची मुखर्जी ने इंडस्ट्री में 20 साल पूरे होने पर एक पार्टी का आयोजन किया था. इस मौके पर भी कल्कि और अनुराग वहां पहुंचे थे. अनुराग और कल्कि की जिंदगी में नए पार्टनर्स की एंट्री भी हो चुकी है और दोनों भविष्य में साथ काम कर सकते हैं.